താമര വിരിയിക്കാന് പറന്നുനടന്ന വെള്ളാപ്പള്ളി ബിജെപി തോറ്റപ്പോള് മറുകണ്ടം ചാടി നവോത്ഥാനസമിതിയില് ചേര്ന്ന് പിണറായിയുടെ വിശ്വസ്തനായി എസ്എന്ഡിപി യോഗത്തിന് ലഭിച്ച 10 ഏക്കര് ഭൂമി കൗണ്സില് അറിയാതെ ട്രസ്റ്റിലേയ്ക്ക് മാറ്റിയെന്നും വിമര്ശനം സന്തോഷ് കുമാറിന്റെ തുറന്നുപറച്ചിലുകള് തുടരുന്നു തിരുവനന്തപുരം: എസ്എന്ഡിപി യോഗം എന്ന മഹത്തായ പ്രസ്ഥാനത്തെ വെള്ളാപ്പള്ളി നടേശന് കുടുംബ സ്വത്താക്കി മാറ്റിയെന്ന ആക്ഷേപം കാലങ്ങളായി നിലനില്ക്കുന്നതാണ്. കഴിവുള്ള നേതാക്കള് ഒരുപാട് ഉണ്ടായിട്ടും വെള്ളാപ്പള്ളിയുടെ അപ്രമാദിത്തമാണ് എസ്എന്ഡിപി യോഗത്തില്. എസ്എന്ഡിപി യോഗത്തില് വെള്ളാപ്പള്ളി നടത്തിയ ക്രമക്കേടുകളുടെ അടിസ്ഥാനത്തില് അദ്ദേഹത്തിനെതരെ വിജിലന്സ് അന്വേഷണം അടക്കം നടക്കുന്നുണ്ട്. ദുരൂഹമായ ആത്മഹത്യകളില് പോലും വെള്ളാപ്പള്ളി ആരോപണ വിധേയനാണ്. എസ്എന്ഡിപി യോഗത്തിലും എസ്എന് ട്രസ്റ്റിലും നടക്കുന്ന നിയമനങ്ങളില് ലഭിക്കുന്ന പണത്തിന് രസീത് നല്കാറില്ലെന്നും യോഗവും ട്രസ്റ്റും അതൊന്നും അറിയാറ് പോലുമില്ലെന്നും വിമര്ശനങ്ങളുണ്ട്. ഒരു കാലത്ത് വെള്ളാപ്പള്ളി നടേശന്റെ വിശ്വസ്തനായിരുന്ന പല നേതാക്കളും അദ്ദേഹത്തിന്റെ അഴിമതിയെ ചോദ്യം ചെയ്തു മറുകണ്ടം ചാടിയിട്ടുണ്ട്. ഇവര് ഇപ്പോഴും വെള്ളാപ്പള്ളിക്കെതിരായ പോരാട്ടം തുടരുകയാണ്. വെള്ളാപ്പള്ളിയുടെ അഴിമതികള് ചൂണ്ടിക്കാട്ടുകയും ചെയ്യുന്നു. ഇക്കൂട്ടത്തില് മുന്നിലാണ് അഡ്വ. കെ. എം. സന്തോഷ് കുമാര്. എസ്എന്ഡിപി യോഗം വിമോചന സമര സമിതി എന്ന കൂട്ടായ്മ രൂപീകരിച്ച് വെള്ളാപ്പള്ളിക്കെതിരെ പോരാട്ടം തുടരുകയാണ് സന്തോഷ് കുമാറും സംഘവും. വെള്ളാപ്പള്ളിയുടെ കീഴില് എസ്എന്ഡിപി തകര്ച്ചയുടെ പടുകുഴിയിലേക്ക് വീണെന്നും സ്വന്തം നേട്ടങ്ങള്ക്കായി വെള്ളാപ്പള്ളി യോഗത്തെ ദുരുപയോഗം ചെയ്തുവെന്നും സന്തോഷ് കുമാര് തുറന്നടിക്കുന്നു. മറുനാടന് മലയാളിക്ക് നല്കിയ അഭിമുഖത്തിലും അദ്ദേഹം തന്റെ നിലപാടുകള് എണ്ണിപ്പറയുകയാണ്. കഴിഞ്ഞ കാലങ്ങളില് വെള്ളാപ്പള്ളിക്ക് വേണ്ടി വാദിച്ച വ്യക്തി കൂടിയാണ് സന്തോഷ്. വെള്ളാപ്പള്ളി നടേശന് എസ്എന്ഡിപി യോഗത്തെയും എസ്എന് ട്രസ്റ്റിനേയും ഏങ്ങനെയാണ് സ്വന്തം നേട്ടത്തിനായി ഉപയോഗിക്കുന്നതെന്ന് വെളിപ്പെടുത്തുകയാണ് സന്തോഷ് ഈ എപ്പിസോഡില്. കേന്ദ്ര സര്ക്കാരിനെയും സംസ്ഥാനസര്ക്കാരിനെയും ഒരേസമയം പ്രീണിപ്പിച്ചാണ് വെള്ളാപ്പള്ളി കള്ളപ്പണഅന്വേഷണങ്ങളില് നിന്നും തടിയൂരുന്നതെന്നും സന്തോഷ് കുമാര് മറുനാടന് അഭിമുഖത്തില് വെളിപ്പെടുത്തുന്നു. അഭിമുഖത്തിന്റെ രണ്ടാം ഭാഗത്തിലേയ്ക്ക്... വെള്ളാപ്പള്ളി വലിയൊരു അഴിമതിക്കാരനാണെന്നും എസ്എന്ഡിപി യോഗത്തിലും എസ്എന് ട്രസ്റ്റിലും വലിയ അഴിമതികളാണ് അദ്ദേഹം നടത്തുന്നതെന്നുമാണ് നിങ്ങള് ആരോപിക്കുന്നത്. എസ്എന് ട്രസ്റ്റില് എന്തൊക്കെ അഴിമതികളാണ് അദ്ദേഹം നടത്തുന്നത്? മഹാനായ ആര്. ശങ്കറാണ് എസ്എന് ട്രസ്റ്റ് സ്ഥാപിക്കുന്നത്. അത് സ്ഥാപിക്കുമ്ബോള് അദ്ദേഹത്തിന്റെ ലക്ഷ്യം വളരെ വലുതായിരുന്നു. 14 ഉന്നത വിദ്യാഭ്യാസസ്ഥാപനങ്ങളായിരുന്നു ട്രസ്റ്റിന് കീഴില് അദ്ദേഹം ആരംഭിച്ചത്. ഇന്ന് നിരവധി കോളേജുകളും ഹയര് സെക്കണ്ടറി സ്കൂളുകളുമൊക്കെ എസ്എന് ട്രസ്റ്റിന് കീഴിലുണ്ട്. ഒന്നുപോലും വെള്ളാപ്പള്ളിയുടെ കാലത്ത് ആരംഭിച്ചിട്ടില്ല. ട്രസ്റ്റിന്റെ സ്ഥാപനങ്ങളില് ശങ്കര് സാറിന്റെ കാലത്ത് മെറിറ്റ് കൂടി നോക്കിയിരുന്നു. എന്നാല് ഈ സ്ഥാപനങ്ങളിലൊക്കെ ഇന്ന് പൂര്ണമായും പണം വാങ്ങിയാണ് നിയമനങ്ങള് നടക്കുന്നത്. അതിലൊക്കെ വലിയ അഴിമതിയാണുള്ളത്. മുന്കാലങ്ങളിലൊക്കെ ഒരു എയ്ഡഡ് സ്ഥാപനത്തിലെ നിയമനത്തിന് സംഭാവന വാങ്ങുന്നത് കൗണ്സില് ചര്ച്ച ചെയ്ത് തീരുമാനിച്ചാണ്. ഇപ്പോള് കൗണ്സിലുമറിയുന്നില്ല ട്രസ്റ്റ് എക്സിക്യൂട്ടീവും അറിയുന്നില്ല. ആകെ അറിയുന്നത് വെള്ളാപ്പള്ളിയും അയാളുടെ ജീവനക്കാരും മാത്രം. കഴിഞ്ഞ പിണറായി സര്ക്കാരിന്റെ കാലത്ത് 160 ഓളം നിയമനങ്ങള് നടത്തിയിട്ടുണ്ട്. ഓരോന്നിനും 60 ലക്ഷത്തിനുമേല് ഡോണേഷന് വാങ്ങിയിട്ടുണ്ട്. ആ പണമെല്ലാം വെള്ളാപ്പള്ളിയുടെ വീട്ടിലാണ് വാങ്ങുന്നത്. അതിനെപറ്റി ചോദിക്കാന് ശേഷിയുള്ള ഒരാളും ഇന്ന് എസ്എന്ഡിപിയിലില്ല. മിണ്ടിപ്പോയാല് ഒന്നുകില് തല്ല് കിട്ടും അല്ലെങ്കില് പുറത്താകും. 1973 ന് ശേഷം നേതാവില്ലാത്ത സമുദായത്തിന് ഒരു സ്ഥാപനം പോലും കിട്ടിയിട്ടില്ലെന്ന് കൗമുദി എഡിറ്റോറിയല് എഴുതിയിരുന്നു. അത് പച്ചക്കള്ളമാണ്. ഗോപിനാഥന് വക്കീല് ജന. സെക്രട്ടറിയായിരുന്നപ്പോള് അഞ്ച് എയ്ഡഡ് കോളേജ് എസ്എന്ഡിപി യോഗത്തിന് കിട്ടി. കെ. കരുണാകരന് മുഖ്യമന്ത്രിയായിരുന്നപ്പോള് കൊല്ലം നഗരത്തില് 50 സെന്റ് ഭൂമി എസ്എന്ഡിപി യോഗത്തിന് സൗജന്യമായി പതിച്ചുനല്കി. എന്നാല് വെള്ളാപ്പള്ളി വന്ന ശേഷം സര്ക്കാരില് നിന്നും യോഗത്തിന് വേണ്ടി ഒന്നും നേടിയെടുക്കാന് കഴിഞ്ഞിട്ടില്ല. ഒരു എയ്ഡഡ് സ്ഥാപനം പോലും യോഗത്തിന് വേണ്ടി ആരംഭിച്ചിട്ടില്ല. ആകെ കിട്ടിയത് കഴിഞ്ഞ ഉമ്മന് ചാണ്ടി സര്ക്കാരിന്റെ അവസാനകാലത്ത് എല്ലാവര്ക്കും എയ്ഡഡ് കോളേജുകള് അനുവദിച്ചപ്പോഴുള്ള ഒരെണ്ണമാണ്. അതും യോഗത്തിനല്ല, ട്രസ്റ്റിനാണ്. അത് ആരംഭിക്കുന്നത് പീരുമേട്ടില് ശങ്കര് സാര് വാങ്ങിച്ചിട്ട 15 ഏക്കര് സ്ഥലത്താണ്. അതല്ലാതെ ഒരു സെന്റ് ഭൂമി വെള്ളാപ്പള്ളിക്ക് വാങ്ങാന് കഴിഞ്ഞിട്ടില്ല. അപ്പോള് ഇപ്പോള് വാങ്ങുന്ന പണമൊന്നും എസ്എന്ഡിപിയിലേയ്ക്ക് എത്തുന്നില്ല എന്നാണോ? വെള്ളാപ്പള്ളിയുടെ വീട്ടില് വാങ്ങുന്ന പണം വെള്ളാപ്പള്ളി തന്നാലല്ലേ യോഗത്തിന് കിട്ടു. മുമ്ബൊക്കെ ഇത്തരം സംഭാവനകളുടെ തുക കുറവായിരുന്നാലും അത് കൗണ്സില് അറിഞ്ഞ് രസീത് നല്കിയേ വാങ്ങിയിരുന്നുള്ളു. ഇപ്പോള് ഇത്തരം സംഭാവനകള്ക്കൊന്നും രസീതില്ല. വേറെ ഒരു സമുദായത്തിലും ഇങ്ങനെ നടക്കില്ല. ഈ കള്ളപ്പണമൊക്കെ ഇദ്ദേഹം എങ്ങനെയാണ് കൈകാര്യം ചെയ്യുന്നത്? നിയമപരമായ ട്രാന്സാക്ഷനുകള് സാധ്യമല്ലല്ലോ? മഹേശന്റെ ആത്മഹത്യാകുറിപ്പില് ഒരു ചാക്കില് നിറയെ പണവുമായി മതില്ചാടി ഓടിയതിനെ പറ്റി പറയുന്നുണ്ട്. എസ്എന്ഡിപി ജന. സെക്രട്ടറി ആയ ശേഷം അദ്ദേഹത്തിന്റെ സാമ്ബത്തികവളര്ച്ച സാറൊന്ന് പരിശോധിച്ചുനോക്കൂ. എത്ര പുതിയ ബാര് ഹോട്ടലുകളാണ് അദ്ദേഹം ആരംഭിച്ചത്. ചേര്ത്തല കരപ്പുറത്തുള്ള ബാര്, ചേര്ത്തല അശ്വനി അങ്ങനെ എത്ര എത്ര പുതിയ ബാറുകള്. എസ്എന്ഡിപി ജന. സെക്രട്ടറി ആയപ്പോള് അദ്ദേഹം പറഞ്ഞത് എനിക്ക് ഒരുരൂപ പോലും ശമ്ബളം വേണ്ട, എന്റെ ബിസിനസുകളെല്ലാം അവസാനിപ്പിച്ച് പൂര്ണമായും സമുദായസേവനത്തിന് ഇറങ്ങുന്നു എന്നാണ്. തന്റെ ബിസിനസുകളെക്കാള് നല്ല വരുമാനമാര്ഗമാണ് ഇതെന്ന് കണ്ടായിരിക്കണം അന്ന് അദ്ദേഹം അങ്ങനെ പ്രഖ്യാപിച്ചത്. അതിന് ശേഷം എത്ര പുതിയ ബിസിനസുകളാണ് അദ്ദേഹം ആരംഭിച്ചത്. ഇത്രയേറെ അനധികൃത സമ്ബാദ്യങ്ങള് ഉണ്ടാകുമ്ബോള് അതിനെതിരെ അന്വേഷണമൊന്നും ഉണ്ടാകില്ലേ? ആര് അന്വേഷിക്കാനാ സാറെ. കേന്ദ്ര സര്ക്കാര് അന്വേഷിക്കില്ല, സംസ്ഥാന സര്ക്കാര് അന്വേഷിക്കില്ല. പുള്ളി അതുകൊണ്ടല്ലേ തന്ത്രപരമായി നിലപാടെടുത്ത് നില്ക്കുന്നത്. കേരളത്തില് നിലനില്പ്പിന് വേണ്ടി നിലപാടെടുക്കുന്ന ഏക ലീഡര് വെള്ളാപ്പള്ളിയല്ലേ. നിയമനങ്ങളില് ഈഴവസമുദായത്തില്പെട്ടവര്ക്ക് പരിഗണനയൊന്നുമില്ലേ? പണം നല്കിയാല് ആര്ക്കും നിയമനം ലഭിക്കും. പ്രത്യേകപരിഗണന ആര്ക്കുമില്ല. സാര് എസ്എന് ട്രസ്റ്റിന്റെ ലിസ്റ്റ് ഒന്ന് പരിശോധിക്കു. അവിടെ എല്ലാ മതക്കാരും ജാതിക്കാരുമൊക്കെയുണ്ട്. വെള്ളാപ്പള്ളിയുടെ ജീവനക്കാരും വേണ്ടപ്പെട്ടവരുമൊക്കെയാണ് അവര്. ഇവിടെ നൂറ്റി അറുപതോളം യൂണിയനുകളുണ്ട്. അവിടെ പ്രസിഡന്റുമാരുണ്ട്, സെക്രട്ടറിമാരുണ്ട്, .യോഗം ബോര്ഡ് മെമ്ബര്മാരുണ്ട്. ഒരാള്ക്ക് പോലും ട്രസ്റ്റില് അംഗത്വമില്ല. ആറായിരത്തിഅഞ്ഞൂറോളം ശാഖകളുണ്ട്. അവിടത്തെ ഭാരവാഹികള്ക്കും അംഗത്വമില്ല. ഇത്തരത്തിലാണ് ട്രസ്റ്റും യോഗവുമൊക്കെ അദ്ദേഹം കൈപ്പിടിയില് ഒതുക്കിയിരിക്കുന്നത്. നിയമനങ്ങള്ക്ക് പുറമേ വിദ്യാര്ത്ഥികളുടെ അഡ്മിഷനുകള്ക്കും കാശ് വാങ്ങാറില്ലേ? പ്ലസ് ടു അഡ്മിഷന് മുതല് ഓരോന്നിനും ഡൊണേഷന് വാങ്ങാറുണ്ട്. 25000 മുതല് ആരംഭിക്കും. ഇതിനൊന്നും 25 വര്ഷമായി കണക്കില്ല. വെള്ളാപ്പള്ളി സമത്വമുന്നേറ്റ യാത്ര നടത്തിയിട്ടി ബിഡിജെഎസ് എന്നൊരു പാര്ട്ടി പ്രഖ്യാപിച്ചു. അതിന് മുമ്ബ് ആദ്യം അദ്ദേഹം ജനകീയ വേദി രൂപീകരിച്ചിരുന്നു. പിന്നീട് പിന്നോക്ക ഫ്രണ്ട് ഉണ്ടാക്കി. നായര് ഈഴവ ഐക്യത്തിന്റെ വക്താവായി. നായാടി മുതല് നമ്ബൂതിരി വരെയുള്ളവരെ സംഘടിപ്പിക്കാന് നടന്നു. പിന്നെ അദ്ദേഹത്തിന്റെ വീട്ടില് തൊഗാഡിയ വന്നു. വിഎച്ച്പിയുമായി ചേര്ന്ന് കട്ടപ്പനയില് മെഡിക്കല് കോളേജ് സ്ഥാപിക്കുമെന്ന് പ്രഖ്യാപിച്ചു. നരേന്ദ്ര മോദിയുടെ അടുത്ത് ആരാണ് പോയത്? വെള്ളാപ്പള്ളി, ഭാര്യ പ്രീതി നടേശന്, മകന് തുഷാര്, സുഭാഷ് വാസു എന്നിവരാണ്. പിറ്റേന്നത്തെ പത്രത്തില് എല്ലാവരും കണ്ടതാണ്. മലബാര് മുതല് തെക്കേഅറ്റം വരെ പ്രവര്ത്തക സമ്മേളനങ്ങള് വിളിച്ചു. എല്ലാ സമ്മേളനത്തിലും പ്രസംഗിച്ചയാളാണ് ഞാന്. അത് ആര്എസ്എസിന് വെള്ളാപ്പള്ളി തന്റെ ജനപ്രീതി കാട്ടികൊടുത്തതാണ്. അതിന് ശേഷമാണ് സമത്വമുന്നേറ്റ യാത്ര നടത്തി ശംഖുമുഖത്ത് 12 ലക്ഷത്തോളം പേരുടെ മുന്നില് ബിഡിജെഎസ് പ്രഖ്യാപിച്ചത്. ബിഡിജെഎസ് വന്ന ശേഷം അതിന്റെ ഭാഗമായി കൂടെനില്ക്കുന്നവരാരെങ്കിലും ഒരു ഫിഗറാകുമോ എന്ന് അച്ഛനും മകനും ഭയം. 2015 ഡിസംബര് അഞ്ചിന് ശേഷം ബിഡിജെഎസിന്റെ ഭാഗമായോ എസ്എന്ഡിപിയുടെ ഭാഗമായോ ഒരാളെ പോലും ചാനല് ചര്ച്ചകളില് പങ്കെടുക്കാന് അനുവദിക്കാറില്ല. 2016ലെ നിയമസഭാ തെരഞ്ഞെടുപ്പില് 35 നിയമസഭാ മണ്ഡലങ്ങളില് ബിഡിജെഎസ് മല്സരിച്ചു. ബിജെപി കൊടുത്ത ഹെലികോപ്റ്ററിലാണ് നടേശനും ഭാര്യയും പറന്നുനടന്നത്. ഓരോ സ്ഥാനാര്ത്ഥിക്കും ഒാരോ കോടി രൂപ വീതവും ബിജെപി ദേശീയ നേതൃത്വവും നല്കി. ആ പണമൊന്നും സ്ഥാനാര്ത്ഥികള്ക്ക് കിട്ടിയിട്ടില്ല. ഒരു ഉദാഹരണം പറയാം. 2019 ല് പാര്ലമെന്റ് തെരഞ്ഞെടുപ്പില് തുഷാര് വെള്ളാപ്പള്ളി വയനാട് മല്സരിച്ചു. ഞാനന്ന് അദ്ദേഹത്തോടൊപ്പം അവിടെ താമസിച്ച് മല്സരിച്ചതാ. അത് ജയിക്കാനുള്ള ഒരു മല്സരമായിരുന്നില്ല. ആ തെരഞ്ഞെടുപ്പിന്റെ പേരില് എത്ര കോടി കിട്ടിയിട്ടുണ്ടാകും. അതിന് കുറച്ചുദിവസം കഴിഞ്ഞപ്പോള് തുഷാറിന്റെ മകന് ദേവ് തുഷാറിന്റെ പേരിലും നടേശന്റെ ഭാര്യ പ്രീതി നടേശന്റെ പേരിലും 42 ഏക്കര് ഏലക്കാട് കട്ടപ്പനയില് രജിസ്റ്റര് ചെയ്തു. എന്റെ കയ്യില് രേഖകള് ഉണ്ട്. ആധാരത്തില് 12 കോടിയോ മറ്റോ ആണ് പറഞ്ഞിരിക്കുന്നത്. അതിന്റെ ഇരട്ടി ഞാനങ്ങ് കൊടുക്കാം. എനിക്ക് തരാന് പറ്റോ. അപ്പോള് ഈ പണം എവിടെന്നാ ഉണ്ടായിരിക്കുന്നത്. പൊന്കുടത്തില് താമര വിരിയിക്കാന് വേണ്ടിയാണ് ഹെലികോപ്ടറില് കയറിനടന്നത്. പക്ഷെ പൊന്കുടം പൊട്ടിക്കഴിഞ്ഞപ്പോള്, പിറ്റേ ആഴ്ച്ചയില് അദ്ദേഹം നവോത്ഥാന നായകനായി. പിണറായി ഡബിള് ചങ്കനാണെന്ന് പറഞ്ഞു. ഈ ലോകത്ത് ഇത്ര പെട്ടെന്ന് ഇതുപോലെ നിറംമാറാന് കഴിയുന്ന മറ്റൊരു മനുഷ്യനുണ്ടോ? അല്ലെങ്കില് അദ്ദേഹം ഒരു മനുഷ്യനാണോ എന്നാണ്. അദ്ദേഹത്തിന് എവിടെയൊക്കെ സ്വത്തുക്കളുണ്ട്? എന്റെ അറിവില് ഇന്ത്യയ്ക്ക് പുറത്ത് പല രാജ്യങ്ങളിലും അദ്ദേഹത്തിന് സ്വത്തുക്കളുണ്ട്. ദുബായിയില് ഒരു സ്ഥലം വാങ്ങാന് പോയപ്പോഴാണല്ലോ ഒരു ചെക്ക് കൊടുത്ത് അദ്ദേഹം കുടുങ്ങിപ്പോയത്. തമിഴ്നാട്ടിലെ അദ്ദേഹത്തിന്റെ സ്വത്തുക്കളൊക്കെ കൈകാര്യം ചെയ്യുന്നത് സുല്ത്താന് ബത്തേരി യൂണിയന്റെ പഴയ സെക്രട്ടറി ഷാജി ബത്തേരിയാണ്. പിന്നെ മറ്റ് സംസ്ഥാനങ്ങളിലും അദ്ദേഹത്തിന് നിക്ഷേപങ്ങളുണ്ട്. എസ്എന്ഡിപിയും എസ്എന് ട്രസ്റ്റും വെള്ളാപ്പള്ളിയുടെ കാലത്ത് പുതിയ സ്ഥാപനങ്ങളൊന്നും തുടങ്ങിയിട്ടില്ലല്ലോ. വെള്ളാപ്പള്ളിയുടെ കുടുംബത്തിനോ അതുമായി ബന്ധപ്പെട്ട മറ്റ് ട്രസ്റ്റുകള്ക്കോ ഈ കാലയളവില് പുതിയ സ്ഥാപനങ്ങളോ വ്യവസായങ്ങളോ ഉണ്ടായിട്ടുണ്ടോ? വെള്ളാപ്പള്ളി ജന. സെക്രട്ടറി ആയ ശേഷം യൂണിയനുകള് പ്രാദേശികമായി ട്രസ്റ്റുകള് രൂപീകരിച്ച് സ്ഥാപനങ്ങള് സ്ഥാപിക്കണമെന്ന് എല്ലാ യൂണിയനുകള്ക്കും സര്ക്കുലര് അയച്ചു. അങ്ങനെ കോട്ടയം, ചങ്ങനാശ്ശേരി, തൊടുപുഴ, മാവേലിക്കര എന്നിങ്ങനെ നിരവധി ഭാഗങ്ങളില് സ്ഥാപനങ്ങള് ആരംഭിച്ചു. അത്തരത്തിലൊരു കോളേജ് തുടങ്ങിയയാളാണ് ഞാനും. ആദ്യം കോളേജുകള് ആരംഭിച്ചത് മാവേലിക്കര കോട്ടയം യൂണിയനുകളാണ്. മാവേലിക്കരയില് വെള്ളാപ്പള്ളി എസ്എന് കോളേജ് ഓഫ് എന്ജിനീയറിങ് എന്നൊക്കെ പേര് കൊടുത്ത് നല്ല നിലയില് വന്നതാണ്. പക്ഷെ അപ്പോള് സിപിഎമ്മുകാരുമായി പ്രശ്നമായി. ഒടുവില് അത് ഗോകുല് ഗോപാലേട്ടന് ഏറ്റെടുത്ത് ഇപ്പോള് നന്നായി മുന്നോട്ടുപോകുന്നു. ഞങ്ങളുടെ യൂണിയന് പൂഞ്ഞാറില് ആരംഭിച്ച കോളേജിനെതിരെ വെള്ളാപ്പള്ളി തന്നെ രംഗത്ത് വന്നു. എന്നോട് അയാള് കൈചൂണ്ടി പറഞ്ഞിട്ടുണ്ട്, നിന്റെ കോളേജ് ഞാന് പൂട്ടിക്കുമെന്ന്. അങ്ങനെയൊക്കെ പറയുന്ന ഒരു യോഗം ജന. സെക്രട്ടറിയെ പറ്റി നമുക്ക് ചിന്തിക്കാന് കഴിയുമോ സാര്. ഒടുവില് കോളേജ് യോഗത്തിന് തന്നെ കൈമാറാന് ഞങ്ങള് തീരുമാനിച്ചു. പക്ഷെ ആ യോഗത്തില് പങ്കെടുത്ത തുഷാര്, ആ കോളേജിന് വേണ്ടി ഉണ്ടാക്കിയിട്ടുള്ള ബാധ്യതകള്ക്ക് നഷ്ടപരിഹാരം നല്കാന് പോലും തയ്യാറായില്ല. തൊടുപുഴയും അതുതന്നെയാണ് സ്ഥിതി. അതുപോലെ കോതമംഗലം, കുന്നത്തുനാട് എന്നിങ്ങനെ എല്ലാ സ്ഥാപനങ്ങളും തകര്ച്ചയുടെ വക്കിലാണ്. ഒരു നല്ല കാഴ്ച്ചപ്പാടുള്ള ലീഡറായിരുന്നു വെള്ളാപ്പള്ളി നടേശനെങ്കില് ഈ പ്രശ്നങ്ങളൊന്നും ഉണ്ടാകില്ലായിരുന്നു. ഫസല് ഗഫൂര് എംഇഎസിന്റെ സ്ഥാപനങ്ങള് കൊണ്ടുപോകുന്നത് കണ്ടിട്ട് വെള്ളാപ്പള്ളി നടേശന് കൊതിച്ചിട്ട് കാര്യമില്ല. അയാള്ക്ക് ഒരു പ്ലാനുണ്ട്, പദ്ധതിയുണ്ട്. ഇവിടെ അതൊന്നുമില്ല. പാലായില് ടീക്കോയി വില്ലേജില് കുരിശുമലയുടെയും തങ്ങള് പാറയുടെയും ഇടയ്ക്കുള്ള മുരുകന്മല എന്ന 25 ഏക്കര് സ്ഥലം, അവിടത്തെ സ്ഥലവാസികളുടെ അനുവാദത്തോടെ മീനച്ചില് യൂണിയന് വേണ്ടി ഏറ്റെടുക്കാന് ഞാന് ശ്രമം നടത്തി. അതിനായി ആദ്യം യോഗം ജന സെക്രട്ടറിയുടെ അനുവാദം വാങ്ങി. പിന്നെ മാണി സാറിനെയും അന്നത്തെ റവന്യു മന്ത്രി തിരുവഞ്ചൂരിനെയും പോയി കണ്ടു. ഇക്കാര്യത്തില് വളരെ അനുഭാവപൂര്ണമായ നിലപാടാണ് അദ്ദേഹം കൈകൊണ്ടത്. ഏറ്റകാര്യം ചെയ്യുന്ന ഒരു നേതാവാണ് അദ്ദേഹം എന്നാണ് എന്റെ അനുഭവം. 15 ഏക്കര് പോരെ സന്തോഷെ എന്ന് അദ്ദേഹം എന്നോട് ചോദിച്ചു. അങ്ങനെയെങ്കില് 15 ഏക്കര് യൂണിയനും 10 ഏക്കര് യോഗത്തിനും തരാമോ എന്ന നിര്ദ്ദേശം ആദ്യം വച്ചത് ഞാനാണ്. എന്നിട്ട് വെള്ളാപ്പള്ളിയെ ഫോണില് വിളിച്ച് ഞാന് തിരുവഞ്ചൂരിന് കൊടുത്തു. ഒടുവില് തിരുവഞ്ചൂര് സമ്മതിച്ചു. പക്ഷെ ഉത്തരവിറങ്ങിയപ്പോള് 25 ഏക്കറും യോഗത്തിന് എന്നായിപ്പോയി. തെറ്റ് തിരുത്താന് ഞാനൊരു അപേക്ഷ നല്കി. വെള്ളാപ്പള്ളിക്ക് എന്നോടുള്ള ദേഷ്യം കൂടാനുള്ള ഒരു കാരണം അതാണ്. അപ്പോഴേയ്ക്കും തിരുവഞ്ചൂര് ആഭ്യന്തരത്തിലേയ്ക്ക് മാറിയിരുന്നു. ഞാന് അടൂര് പ്രകാശിനെ പോയികണ്ട് ഉത്തരവ് തിരുത്തിച്ചു. എന്നാല് അടുത്ത ഉത്തരവ് വന്നപ്പോള് എസ്എന് ട്രസ്റ്റ് സെക്രട്ടറിയുടെ അപേക്ഷ പ്രകാരം എസ്എന്ഡിപി യോഗത്തിന് അനുവദിച്ച 10 ഏക്കര് സ്ഥലം എസ് എന് ട്രസ്റ്റിന്റെ പേരിലാക്കി. യോഗത്തിന്റെ പേരിലായിരുന്നു ആ സ്ഥലമെങ്കില് അത് മുഴുവന് ഈഴവരുടെയും സ്വത്താകുമായിരുന്നു. എസ്എന് ട്രസ്റ്റ് എന്നാല് ഇപ്പോള് വെള്ളാപ്പള്ളിയും കുറേ സ്വന്തക്കാരും മാത്രമാണല്ലോ. കേരളത്തിലെ മുഴുവന് ഈഴവരെയും വഞ്ചിച്ചുകൊണ്ട് വെള്ളാപ്പള്ളി നടത്തിയ നാടകത്തിന്റെ ഭാഗമായായിരുന്നു ആ വകമാറ്റം. അങ്ങനെ വകമാറ്റാന് ഇക്കാര്യം യോഗം കൗണ്സിലില് ചര്ച്ച ചെയ്തോ, ഈ ഭൂമി ഏറ്റെടുത്തു കൊടുത്ത യൂണിയനോട് ചര്ച്ച ചെയ്തോ? ഇത്തരത്തില് എന്തും ചെയ്യാന് മടിയില്ലാത്ത ഒരു വ്യക്തിത്വമാണ് വെള്ളാപ്പള്ളി നടേശന്. Stories you may Like